Document ID: /roh_data/filtered/fineweb-2-filterrobots_roh.jsonl.gz/18472

Tiefbauamt
Uffizi da construcziun bassa
Ufficio tecnico
Dacurt ha gì lieu a Silvaplauna in barat d'infurmaziuns concernent divers projects per lung da la via dal Malögia tranter Silvaplauna e Castasegna. Da l'occurrenza betg publica han fatg part var 35 partidas interessadas sco er il president da la regenza dr. Mario Cavigelli, schef dal departament da construcziun, traffic e selvicultura, e represchentants da l'uffizi da construcziun bassa dal Grischun.
En il focus da la discussiun è stà il traject da circa 3,5 kilometers da la via dal Malögia H3b tranter Segl Föglias e Plaun da Lej. Sin quest traject existan privels da la natira sco il privel da lavinas durant l'enviern e da crudadas da crappa durant la stad. Pervia da quai ha la via adina puspè stuì vegnir serrada durant ils trais decennis passads. Il matg 2016 ha il departament da construcziun, traffic e selvicultura (DCTS) dà en consultaziun in project general per mesiras stradalas cun l'intent d'augmentar la segirezza durant l'enviern. La consultaziun che ha gì lieu l'onn 2016, ha mussà che quest project na po betg vegnir approvà, cunzunt ord vista da la protecziun da la natira e da la cuntrada.
Tenor la pratica dal chantun vegn fatga – per motivs da priorisaziun – ina categorisaziun tranter las differentas incumbensas da construcziun bassa che concernan la via. L'emprima prioritad ha en quest connex il mantegniment funcziunal sco il servetsch d'enviern. En segunda prioritad suonda il mantegniment da la substanza stradala existenta. La terza prioritad ha la renovaziun dals trajects che na satisfan betg anc a las pretensiuns d'ozendi. E la quarta prioritad han la finala la planisaziun e la realisaziun da projects gronds, sco per exempel sviaments. Sin basa da questa pratica èn las persunas preschentas sa cunvegnidas a la suandanta priorisaziun:
Independentamain da quai vegn elavurà il project per la via chantunala en il rom da la reconstrucziun e da la protecziun da Bondo.